3 wenke vir 'n droë vel | Maroela Media
(Foto: Amanda Dalbjorn/Unsplash)
Wind, koue, reën en droë lug kan jou vel van sy natuurlike olies ontneem. Daarom is die winter die beste seisoen om jou vel met bykomende nutriënte en vog te vertroetel.
Baie mense assosieer ook "velsorg" slegs met die vel op jou gesig en skeep dikwels die res van die lyf af. Jou vel is die grootste orgaan van jou liggaam , daarom is dit belangrik om seker te maak jy versorg elke deel daarvan, insluitend jou hakke, lippe, elmboë, knieë en hande.
Zaweer Ebrahim, verteenwoordiger van Planet of Attraction-velprodukte, gee hierdie drie wenke om jou vel teen die skade van die ysige weer te beskerm:
Verlaag jou stortwater se temperatuur
Almal is mal oor 'n warm stort of bad op 'n koue dag, maar dié warm water is 'n groot oorsaak van velprobleme, veral as jy reeds onderliggende velkwessies het.
Seep en warm water het die vermoë om jou vel van sy natuurlike olies te stroop. Dié olies is egter nodig om jou vel teen weertoestande te beskerm.
(Foto: Anastasiia Ostapovych/Unsplash)
Probeer om jou stort- of badwater se temperatuur te verlaag om seker te maak jou vel hou sy vog binne. Dit sal ook 'n geïrriteerde, jeukerige vel voorkom.
Skaf 'n lugbevogtiger aan
Lugbevogtigers stel stadig stoom in die lug vry, wat help om simptome van verkoue en griep te verlig en wat ook help met 'n krapperige keel of toe neus. Dit help ook dat jou vel nie so vinnig uitdroog nie.
Droë lug is een van die grootste oorsake van vel wat jeukerig en droog raak; 'n lugbevogtiger is dus 'n handige toestel in jou huis vir die voorkoming daarvan.
Kies die regte lyfroom
Versorg jou lyf, elmboë, knieë, hande en ander dele wat ekstra droog raak met 'n room wat goeie bevogtiging bied. Jy kan uitkyk vir 'n room wat olies bevat of jy kan selfs jou eie olie by voeg.
Druk 'n bietjie room uit in jou hand, drup 'n paar druppels olie (soos kokosneut‑ of amandelolie) daarop, meng en smeer dit aan jou vel vir beskerming teen die winterlug.